Sadat ihmiset ovat jonottaneet aamupäivällä avautuneeseen ravintolaan.

Helsingin keskustaan Kalevankadulle avautunut Taco Bell Bakers on saanut ihmiset liikkeelle.

Kello kahdeltatoista avautunut ravintola on vetänyt asiakkaita puoleensa koko päivän. Ravintolapäällikkö Jani Immonen kertoo, että jonoa on riittänyt Mannerheimintielle asti aina aamupäivästä lähtien.

- Sisällä on ollut tänään semmoinen 500 ihmistä, Immonen arvioi kuuden aikaan illalla.

Ulkona innokkailla asiakkailla on edessään noin tunnin jonotus. Immosen mukaan ruoan saa kuitenkin sisään päästessään eteensä varsin nopeasti.

Taco Bell Bakersissa järjestettiin jo avajaisiltaa edeltävänä päivänä ennakkojuhlat, joissa tarjoiltiin esimerkiksi ilmaisia maistiaisia. Immonen arvioi, että juhlissa vieraili noin 3000 ihmistä.

Kiinnostusta voi selittää se, että Kalevankadulle avautunut ravintola on Suomen ensimmäinen Taco Bell -ravintola. Ketjun on tarkoitus laajentua myös muualle Suomeen. Seuraavat ravintolat avataan Espooseen, Ison Omenan ja Sellon kauppakeskuksiin vielä marraskuun aikana.

Jos uutuusravintolan annokset kiinnostavat, avajaishuumaan ehtii vielä hyvin mukaan. Ravintola on torstaina avoinna yöhön saakka.

- Ainakaan vielä asiakasvirrassa ei näy hiipumisen merkkejä. Nuoriso on ollut kovastikin liikkeellä tänään, mutta varmaan iltaa kohden alkaa sitten tulla vanhempaakin väkeä, Immonen arvioi.

Jono ravintolaan alkaa lähellä kulkevalta Mannerheimintieltä. SAMI KOSKI